R3 miljoen se kokaïen op lughawe gekryArgieffoto ŉ Vermeende dwelmsmokkelaar is by die OR Tambo-lughawe in hegtenis geneem nadat daar op kokaïen ter waarde van R3 miljoen beslag gelê is. Sicelo Mkosi, woordvoerder van die Suid-Afrikaanse Inkomstediens (SAID), het gesê die inhegtenisneming volg na maande se intensiewe ondersoek. Die vrou het van Sao Paulo, Brasilië, in die land aangekom en is deur doeanebeamptes voorgekeer. Sy het glo aanvanklik ontken dat sy enige bagasie het. Daar is egter vasgestel dat sy met bagasie gereis het. Die vrou se tas, wat 23 kg geweeg het, is op die bagasievervoerband gevind en deursoek. Beamptes het op twee rugsakke met amper 11 kg se kokaïen afgekom en die vrou is onmiddellik in hegtenis geneem. Die vrou sal binnekort in die hof verskyn op aanklag van dwelmsmokkel en regsverydeling.